3. melléklet az előterjesztéshez


ELŐZETES HATÁSVIZSGÁLAT
Budapest Főváros Önkormányzata 2020. évi költségvetése végrehajtásáról

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen
· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.

A törvényi előírásnak megfelelően a Budapest Főváros Önkormányzata 2020. évi  költségvetése végrehajtásáról szóló zárszámadási rendelettervezet hatásait az alábbiakban foglaljuk össze.

A rendelet társadalmi, gazdasági, költségvetési hatásai, környezeti és egészségi következményei, adminisztratív terheket befolyásoló hatásai

Fenti hatások, következmények tekintetében az előterjesztésnek nincs sem közvetett, sem közvetlen hatása, mert a zárszámadási rendelet a 2020. évi költségvetés végrehajtásáról, a bevételek és kiadások alakulásáról közöl tény adatokat.

A rendelet megalkotásának szükségessége, a jogalkotás elmaradásának várható következményei

Budapest Főváros Önkormányzata 2020. évi költségvetésének végrehajtásáról szóló beszámoló az államháztartásról szóló 2011. évi CXCV. törvény 91. § (1) bekezdésében előírt beszámolási kötelezettség teljesítéseként kerül előterjesztésre. A beszámolóról a Fővárosi Közgyűlés képviselő-testülete Magyarország Alaptörvénye 32. cikk (1) bekezdés a) pontjában meghatározott feladatkörében eljárva rendeletet alkot.

A veszélyhelyzet kihirdetéséről szóló 27/2021. (I. 29.) kormányrendelettel a Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki. Az elrendelt veszélyhelyzetben a Fővárosi Közgyűlés feladat- és hatáskörét a főpolgármester gyakorolja.

Az államháztartásról szóló 2011. évi CXCV. törvény 91. § (1) úgy rendelkezik, hogy a helyi önkormányzat költségvetésének végrehajtására vonatkozó zárszámadási rendelet tervezetet a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen. 
Az államháztartásról szóló törvény végrehajtásáról szóló 368/2011. (XII. 31.) Korm. rendelet (Ávr.) 155. § (2) bekezdésében meghatározottak szerint a költségvetési szerv költségvetési maradványát az irányító szerv a zárszámadási rendeletével, határozatával egy időben állapítja meg, és - szükség esetén - módosítja költségvetési rendeletét, határozatát.

[bookmark: _GoBack]A maradvány elfogadása a költségvetési gazdálkodás szempontjából halaszthatatlan, mivel fedezetét képezi az előző évi kötelezettségvállalásokból eredő, és 2021. első negyedévben már jelentős mértékben teljesült kiadásoknak, úgy az intézmények, mint az Önkormányzat esetében. Az Áht. 36.§ (1) bek. előírásai szerint kiadás teljesítése csak a rendelkezésre álló szabad előirányzat mértékéig történhet, ezért az előbbiek szerinti kiadások fedezetének jóváhagyása és a költségvetésbe történő beemelése a szabályos gazdálkodáshoz szükségszerű. 

A fentiekre tekintettel a maradvány-elszámolás során meghozandó döntések és a kapcsolódó előirányzatok tervbevétele nem halasztható a veszélyhelyzet megszűnéséig. Mivel – az Ávr. hivatkozott előírása alapján – a maradvány Közgyűlés általi elfogadásának egy időben kell megtörténnie a zárszámadási rendelet elfogadásával, így a zárszámadás előterjesztése és elfogadása sem halasztható.

A személyi, szervezeti, tárgyi, pénzügyi feltételek

A megalkotandó jogszabály alkalmazásához a fenti feltételek nem értelmezhetők, mivel az egy lezárt időszak gazdálkodásának tényadatait mutatja be, a jövő időszakra vonatkozó kötelezettséget, elvégzendő feladatot nem tartalmaz.
